钦定古今图书集成/方舆汇编/职方典/第1380卷 > 琼州府风俗考 府县志合载
## 钦定古今图书集成/方舆汇编/职方典/第1380卷 > 琼州府风俗考 府县志合载

本府。〈琼山县附郭。〉

民性朴茂，习礼义之教，有邹鲁之风，衣冠礼乐班班焉。

士多怀琦尚实，《四礼》宗吴进士锜，遵文公《家礼》，及丘文庄濬著为仪节。乡落之间，吉凶往来不辍。郡城之中，尤多近古。黎俗以巫为医，以牛为药。礼尚槟榔，多用为生。田畴二熟，蚕绵八登。产多蓣芋，堪代菽麦。酒无麹糵，民皆服布。语有数种，有官语，即《中州正音》，缙绅士夫及居城所者类言之，乡落莫晓。有东语，又名客语” ，似闽音。有西江黎语，即广西梧州等处音；有“土军语” 、“《地黎语》，乃本土音。大率音语以琼山郡城为正，使乡落一切，以此渐相染习，皆四通八达之正韵矣。乌得以“杂语” 病之？然习以成俗，弗能易也。

琼郡枕山带海，时有海溢飓风之虞，故公私宫室，不甚高美。然规制与中土略同。惟遐僻州县多用茆茨，即公署亦沿其陋。至民居近海者与蜑杂处，常为风涛飘淹；附黎者与黎人相为杂居，未免栖峒巢木。若缙绅士人家，虽好营建，大概不尚华饰，惟取其完固，有古风云。

立春　前一日，府县官至东郊迎春馆，街坊各办杂剧会聚，俟祭芒神毕，前导土牛，自河口街过南桥，从北门入府老穉洒以豆谷，谓“消压痘疹。” 是日相馈以春饼。

元旦至四日　，各相拜贺，阴阳家选颁，出行吉利方，是谓“牛图。” 六日后，坊间邨落行傩礼，设醮、抬神，贴符逐疫。立天灯，作秋千，或为鳌山诸灯。每夜群游放烟火，环街出灯谜，用糯粉制元宵以相送。

元夕　，城门弛禁。乡落男妇入城聚观各处作“上元道场” ，建旛结彩为“鳌山” ，祈祝年丰。

清明　，男妇插柳，以米易海蛳咂之。

四月八日　，浮屠氏习荆楚岁事，以五香和蜜水，浴释迦太子佛谓“龙华会。”

五月一日至四日　，轮流迎龙于会首家唱饮。至五日，各邨迎龙会于大溪，划船夺标，城落束角黍相馈，男妇系香袋，男女彩索缠臂，涂雄黄，饮菖蒲，带艾。十一日，扮装“关王会” ，至十三日毕集庙中。

六月六日　祀灶，晒衣服，祛蠹湿。七月七夕　乞巧。用彩色纸糊制冠履衣裾，剪金银纸，备牲醴祀先祖，谓之“烧冥衣。” 富室斋醮，焚纸衣，以赈孤魂。十五日，城落寺庙皆作盂兰会。

八月中秋　翫月，制面为饼，名“团圆饼。” 九月重阳　，士大夫携酒登高咏赋，儿童作大小纸鸢，相担搭为胜负。

冬至　迭相交贺

腊月二十四日　，取竹枝扫屋尘，换炉灰，夕祀灶，宣《灶经》，送灶君朝帝，除夕　设酒殽，祀先乡落。又谓辞岁子妇儿女辈盛列酒馔，为父母围炉，即夜设酒果迎灶君，阖家共坐不寐，节序之所尚类如此。大抵琼俗民专务农，鲜为商贾，士人故家多矜门第，谨于结纳。近虽奢侈略敝，然文物不异中州，犹可挽也。

澄迈县

澄僻居海岛，旧俗殊陋，与中州相远。一变于汉光武时，锡光教耕稼、制冠履，立学校；再变于唐王义方，召诸生徒亲为讲经，行释奠礼，清歌吹籥，登降有序；三变于宋郡守，宋守之教诸生讲《五经》于

文庙建“尊师亭。” 暇日躬自讲授，兼以名贤放谪士

族侨寓，故其风声气习，自尔反薄还淳。故《郡志》云：“澄民性温直，子弟多嗜学，女工务纺绩，田饶家给，颇类琼山。” 以今观之，俗尚俭朴，地土广腴而产少千金，多务农业，少事商贾，服用布帛，不事艳丽。疾病则求神，以巫为医，以牛为药，贫者

至，鬻子女以禳祷。日用饮食；婚娶通问，宾友往来，槟榔为命；岁歉亦藉薯蓣为粮。士皆习于制艺，居恒则以教其子弟，故衣冠之家不绝。男女出入，多缦布帕、戴藤笠。至于远乡妇女，妆饰颇近黎俗。遐落樵佃，先皆椎髻，今皆丕化。田岁两收。麦冬春种夏收者曰“小熟” ，夏种冬收者曰“大熟。” 亦有冬种春收、春种夏收、夏种、冬收者，为三熟。语有三种：澄多闽人寄居，语类闽音者曰客语，土音者曰黎语。海旁蜑人语类客、黎音参半者曰蜑语。居处少丽屋，城邑乡落，茅瓦相半。买卖鱼菜等物，量约估直，少用秤。其称谓间不少假借，上户之家则称为官，下户则称为哥。姊家育厮仆发呼，男则称“那” ，女则称“嬛” ，间有吉凶之礼，如冠，则卜吉，告于祖先父兄，加帽焉。三加之礼，士夫家间行之。婚礼必择门户，专用槟榔。初以庚帖请，庚帖者，书女之生年庚甲也。男家报可，则奉金银钗环以从。已而纳币，则两家各用婚书，槟榔动以千万计，至有以金银为蒂者，彩币、猪羊、酒果、茶面，惟女家是命。已而请期，已而亲迎，间仿《六礼》行之。女至男家，首饰器皿，俱用金银，或有折为奁田者。既合巹之明日，乃谒庙。已乃谒舅姑，而献布帛鞋被之仪。已乃以次谒诸尊长，视其亲疏，答以贺仪。富者装办以美观，而贫民亦勉强以从事。旧志云：“遣女不忌空囊，教子辄吝一金。” 何轻重之舛也？丧礼，间作佛事。初丧棺殓，称家有无。每七日一奠，四十九日乃止，名曰“七七。” 百日乃卒哭，期年曰“对周” ，俱以奠胙致馈，或置酒殽以邀亲朋。葬不拘年月久近，不爱谢金厚仪以延地师，必得风水年月利便乃襄事。绝无水火之葬，虽贫亦寻抔土以为掩覆计。富者用石冢或灰隔，行丧多用鼓乐导引，竹轝亭架幢旌，雕刻彩画，无一不备。婿家盛设酒席，列于郊外以侑众，曰“食百客。” 祭祀惟岁节奉荐于寝，而无祠堂，惟乡士夫家有之。吉凶之礼，重事而不简略如此。

迎春日　，县官盛服至东郊迎春馆祭芒神毕，众官前导。城市内外村落，男女拥观，各以豆谷洒土牛，谓之“消痘疹及鞭春。” 城郭之民以县治界分东西列于牛左右，候官府行礼毕，左右人相协力推仆土牛，任其左右，以占凶吉。

正月元旦　，各家蒸糕，设肴酒果，以供岁祀。毕，各以少长先后纳拜。亲朋踵门交贺，四日乃已。上元　，通衢立竿结篷，缀灯于上，结彩射谜，烧爆放火，树装《僧道狮鹤》等剧，达曙为欢。

二月，雷禁　，“凡一切事，于初一、二三日皆不兴作，只亲戚互相往来探问。乡落间以为祈年，犹重”

三月清明　，插柳于门。先期添墓土、除草莱，曰“拨墓。” 至期，男妇载酒殽上墓，张挂纸钱，宴饮而归。至念三日系天妃诞日，各会首齐设庆醮。四月八日　，细民之家凡婚姻亲事有未知择日者，多于是日举行。六月六日，亦然。

“五月端午　，采取菖蒲及百卉有芬气者，浸水供馀饮浴，悬艾虎，饮昌阳，馈角黍。” 黎明，集营兵、乡勇齐赴教场祭旗。操毕，较射巡城。下午，官民赴天妃庙前竞渡，龙舟夹岸，左右观者如堵。十三日，寿亭侯诞辰，营兵设醮。

六月六日　，祀灶晒衣。此时澄俗农工方急，谓之“农忙。”

七月　，自初一日至十五日止，民家各具牲醴、焚纸衣，以祀祖先，或请释教作《盂兰会》以荐亡灵，亦有“乞巧” 之戏。

八月中秋　，聚亲朋以赏月。

九月九日　，俗不甚重，好事者间亦具酒殽，登高会饮，儿童放纸鸢、风筝为乐，及观海潮之大小，以验来岁丰歉。

十月　，农家割禾相助，以毕其事，佃仆醉饱，喧歌道路。

十一月冬至　，俗多不尚。收成后，或亲朋故旧作米糕相问，谓之“送新” ，而少交贺。

十二月　，乡民有祀祖、祭雷之举。俗之婚姻、死丧、移徙，率于是月举行。二十四日，具酒果，送灶君朝帝。除夕一鼓，复设迎之。三十日换炉灰，各具酒殽祀先，谓之“除岁。” 又具酒醴奉尊长，谓之“送节。” 合室长幼相聚，谓之“围炉。” 以竹枝扫屋尘，燃灯于破箩内，贯以扫尘竹，掷于门外，谓之“送穷。” 挂楮币，易桃符。夜分不寝，曰“守岁。” 一岁风土好尚，大略如此。

定安县

风俗与上各县同

正月元旦上元与上各县同。

二月三日　，文昌诞辰，士子叙会庆祝。

三月三日　，真武诞辰，或请神出游，谓之“保境。” 四月　，各家设醮酬恩，名曰“谖雷公斋。” 遇雷劈物，则曰“斋不到” ，又复再设。凡设醮，必先期斋戒半月。若雷劈牛，则各坊争取其肉与孩子食，为平安。

五月端午　，好事者放风筝，不论老少，聚满山头，出花红竞放，以至高者为胜。

六月　作客，取槟榔肉为货。

七月八月俱同上。“各县。”

九月九日　，官绅士子会赴文笔峰，登高具酒会饮，谓之“兴文运。”

十月同上各县

十一月至，岁逼　多嫁娶。谚曰：“做亲家，往来拜贺者无虚日。” 冬至，惟士夫家行拜墓之事。十二月同上，《各县》

文昌县

风俗与上各县同

邑无黎而有蜑蜑，世渔户也。茅檐覆地，屋顶出入，男女结网取鱼，不知耕种，鱼课贻累，望洋立稿云。

“正月元夕　，偷青” ，偷者以受詈为祥，失者以不詈为吉。

“二月　，迎南天火雷电。” 母高凉郡主夫人以下诸月与上各县同。

会同县

土田腴瘠相半，各种槟榔，以资输纳。民淳俗朴，文教儒风未改。

乐会县

县居山海之间，民风习尚不齐，性多和柔而少犷悍。贵衣冠，尚文物，日用饮食不侈，待宾客不丰。来往会遇以槟榔相传递，婚姻亦以榔蒌为定。聘礼用牲果，少仪币。村居零星茅屋，散处榔园之内，鲜比闾焉。“亦皆安土重迁，鲜有去乡井而谋什一者。”妇女勤纴织鍼刺，少桑间挑闼之风。士习淳朴，知廉耻礼让，鲜入公门，而尤好学谈文。然里巷之子，学识浅薄，偶尔操弧，遂相夸炫，且摴蒲陆博父兄，还为子弟羞也。居家行家礼，丧礼犹重；居官负正气，多以清白垂后。民俗犹怀刑畏法，勉输急公，不喜争讼。其耕种，冬稼夏获曰“小熟”，夏种秋刈曰“大熟。”百亩之粪，用以培榔。田工不治，沟洫旱涝易伤。少储积，遇凶荒，遂至大歉。土产鸭脚粟、薯蓣、番葛等物，聊可济饥。地方栽槟榔，赖以供粮税。然难成易败，风拔霜殒，则十仅半存。每岁惟取《农家口诀》，如元旦喜干三月三日雨，则天蚕损殃，百果不结。芒种后栽禾忌犯星上。以“燕窠草长占有小熟禾，夏夜气冷，占有大熟禾。”“十月之朔，以雨旸知来岁丰歉。冬至湿知”年丰，干知年歉。他如贝母蜂窠高低，苦芦草节多寡，占风以榕根蚁路；电闪东西，占雨以“蚿。”“生上东郊，占荒以加麻”，实益智，实占丰。土俗称呼，尤重官字，仆婢称主，幼则称官、称娘，中则称官爹、官姩，老则称官公、官婆，仆婢唤那、唤嬛，平等相遇，老称公，幼曰侬，同侪称兄。佃人田者为佃丁，有事则听田主命惟谨。亲朋来往，庆吊馈送，多加密厚。出入无马，多骑黄牛，此风俗之大较也。他如田舍佣家，畜产稍盈，便侈衣服鼓乐，不循法度，寡尚医药，病多祈鬼神。其无知村子，犹滥杀牲命，呼邻舍共图醉饱。甚有聚巫女歌舞灯醮，谓之乐神。皆流俗之恶，犹当惩戒。《郡志》所谓“民俗野侈，少知礼度”者，此之谓也。

节序与上各县同。惟仲冬后于山坡掘地深数尺，以榔皮盖之，上加木钉，以绳横两头击之，声闻一、二里，名曰《击土鼓》，则异矣。

临高县

民性梗直，俗多僻野，竞喜事神，不信医术，读书善俗，大概与《澄迈》同。

儋州

风俗节序，与上各县同。惟尚佛，相袭为“佛日会” ，有上帝会、白衣会、天妃会、邓天君会、羊元帅会、大村大会、小村小会，各以其类相赛，不可胜数。每会中轮年会首一人，营办交迎，装饰五采鸾轝，不下数十百。神驾既迎，每至村，即大享酒席，会中之人，相聚酒食。会首，贫则鬻产以为之，甚者鬻子至不敢避。乡无老壮，时时以佛为事。每村立一庙或二三庙，最为严整。子弟自幼但知随父兄从事于佛，虽有明秀之资，亦格于习俗，而不知有学，故人才所以不古也。

昌化县

周岁多东风。秋夏间飓风，或一岁累发。或起东

北转西，或起西北，转东，必对时回南，大作后息。发在夏秋，有云物之先驱，青华为起末。率然凌寻，飘忽怒号，极万籁之变。屋瓦皆飞，坤轴欲转，人物愯慑，沆瀣湃奔，《儋志》涛倏吼，海鸟翔天，脚晕若半虹则飓。《方舆志》：“周岁皆东风，秋夏飓风。” 《投荒录》：“南荒诸郡，皆有飓风。” 康熙十一年闰七月二十三日，飓风怪作，平地拥水数尺。同日三州十县城垣尽圮，官舍民居，片瓦不存，合抱之木，拔根飞空。班船行空中，自东海过西海，飞腾数十里，伤人民数千，田禾尽没。父老言：“亘古来未曾闻有。自儋至崖八百里许，沙深尺馀，色白如银，兼四时日中蒸热，不可以昼行，强行者肤肉溃烂，虽林木蔽天，无虎狼之患，故夜行便之。潮来则路阻。居民熟谙水候者，坐在岸上，俟潮退方渡，随足有金光迸出，大者如火，小者如萤，往来之人，皭然可鉴。” 东坡书柳子厚《牛赋》后，岭外俗皆恬杀牛，而海南为甚。病不饮药，但杀牛以祷，以巫为医，以牛为药，人牛皆死而后已。有日无风则热不可受，有风又苦难犯，伤人实多。惟日西沉始有“清气，有雨则犹善矣。若夏秋雨潦若多，又难为摄。一日之内，一身之间，冷热互见，是以人腠疏多汗，体倦脚气之患，不时有也。” 海南诸种皆备。蝇无四时皆有。蚊有二种，有小而黑者，昼不避人，咿唔左右间为可厌。夜间流毒者，诸方所有也。鳖虱比岭北壳独坚厚，抵之不易死。蚁有数种，有小而白者，“衣物书册，久置则结窠其中，残噬略尽；大者如岭北草间生者，首尾黑色而红腰。二物游人几案间，驱之不能绝。海南酒造不贵冬而失时，糟只计斗而失材，麹惟择辛而失煤，火概贪多而谷气不能胜水，故不耐藏，乃入烧酒以固之。” 是烧酒之毒，初少用之以存酒味，非用之以为饮也。惟俗惯饮而“不忌，故遂酣酽而不舍，甚至狂迷而纯饮者，烂腑焦脏，折夭，相继而不知悔。” 王桐乡《鸡肋集》：“琼俗侑食，以酒之出自火焰者尚之，以为尤物。酒无醇醨，皆入其半，或纯侑焉，久耽则病作矣。琼产耐热，肠胃习此，稍延时月以待毙，远客贵客，多为所误。” 出《唐西州劝俗说》，“邑东北近黎岐高燥，民以刀耕火” 种为业，名曰“斫山。” 集山木而焚之，播萆麻子、吉贝二种于积灰之上，昌民之利尽于是矣。阅三年即弃去。西南浮沙荡溢，垦之为田，必积牛之力，蹂践既久，合其坚实，方可注水。自分秧之后，民不复有。家无男妇、老稚，昼夜力于田事，踹风车取水灌田，或一日辍功，则无成。田边置金，煮𧄔粥供给，至有襁褓之子，置筐于树，就而乳之。东坡云：“南海多荒，所产秔稌，不足于食，乃以𧄔芋杂米作糜粥以取饱。” 此实录也。一遇海水氾涨，黎水充凑，竭子妇之全力，付河伯之一怒矣。

万州

汉仍雕题之俗，言语各异，顶髻徒跣。晋永嘉中，中国人杂居，言服渐变。唐、宋、明以来，声教日洽，民力农安，土重离不服远贾，服用布葛，不事文绮。田冬种夏收曰“小熟” ，夏种秋收曰“大熟。” 禾担用《秦数》十二把为一担，钱六百为贯。城市有穿织粗藤器者，乡村务纺织，岁凶，以𧄔蓣、桄榔面、鸭脚粟、狗尾粟充饥焉。树槟榔为业，居常昼夜啖槟榔，宴会以敬客。婚定槟榔，当委禽冠礼不行。居丧无度，宰牲设筵，箫鼓招宾客。殡日，鼓吹旛旐导于前，结楮为神像，墓所具酒食待客，曰“作墓头。” 病不服药，用巫觋踏歌降神，跳舞说祸福，曰“调灯祭。” 重鬼神而轻祖祢，岁时伏腊，先祀鬼焉。俗称锲薄喜怒，偏执任情，事涉正，虽一钱不忍割，至于祈禳游戏，罄家赀为之，无悔也。大扺富无积金、贫无行丐。惟《通志》云“耻为胥吏与盗” ，则不然尔。

蜑人隶州者，若新泽、东澳等处，茅屋居海滨，业渔，以鱼趁墟换谷。岁纳鱼课。妇人髻垂后，或插簪包金，戴平头藤笠负贩。长至日，宰牲备酒，招亲邻曰“作冬节。” 近日不使得捕鱼，仍纳岁课焉。节序与上各州县同。惟端阳午后浴于河，披发归，谓之《吊屈原》，异矣。

陵水县

俗尚朴略有古风。急公畏法，婚丧循礼。疾病以巫为医，间服土草药。《礼》尚槟榔，多用为生。不产菽，民皆服布。男事耕读，妇婢贸易。语有“土语” 、“黎语” 、“官语” 、黎语间有能言者，官语则男妇儿童类能言之。琼属言语之颇正者，以陵为首。陵处海滨之末，时有飓风之虞。屋用茅茨，低檐即公署亦沿其陋。日色最毒，能裂人肌肤。旦晚有瘴露。太重受其侵。即生病。男妇每出入往来。头戴藤

笠

崖州

地近海滨，士习民风，淳漓间出。土瘠人穷，富者仅百金之产，贫者无立锥之地。衣服宫室，概从简略。皆穿麻缕，不著茧丝。所居房舍，编竹为篱，结茅为盖。时患飓风颓破，高只六、七尺，低仅四、五尺。官署公廨，虽用瓦甃，不能华饰。绅士之家，概从茅茨，土阶，惟取完固。妇女不事蚕桑，止织吉贝。田畴一岁再熟，人多耕种，少有佣佃。春常苦旱，涉夏方雨。樵牧渔猎，与黎獠错集。每岁正月三日出猎，先用小鸡祭于土地，视其骨以占岁之丰歉。柳子厚诗云：“鸡骨占年拜水神。” 崖人多有此者。有疾病，不事医药，只迎神辟鬼，吹螺响鼓而已。

崖地虽遥远，水土颇善，气候不正。春常苦旱，涉夏方雨。樵牧渔猎，与黎獠错杂。出入必持弓矢。妇女不事蚕桑，止织吉贝。家自耕植，田无佣佃。士多业儒，人重廉耻。郑廷鹄《志稿》：“崖有迈俗、客俗，迈人不知所耻，语音与广州相似。客俗，闽人也，语音与潮阳相似。” 椰根、永宁二处，迈俗、客语、黎俗、民俗多尚朴茂，不喜华靡，衣服宫室，概从简略。农务种植，士兼耕读。田畴一岁再熟。无业者喜渔猎，妇女不事蚕桑，止织吉贝，婚姻通媒妁。礼重槟榔，饶者继以彩币。每岁元旦，乡里亲朋酌酒相庆。元宵亦张灯火，或扮狮子、麒麟为戏。清明节，往先人茔墓，设祭哭泣，焚挂纸钱。午节，人采芦花、香草、菖艾沃水为角粽，以祀先祖。其日皆出观竞渡，闾阎妇女亦不之禁。七月十四日暮，人各以酒食纸衣祭先祖父母，谓之“寒衣节。” 中秋长至，不以为重。腊月二十四夜，以茶果纸钱送灶神。元旦迎灶亦如之。除夕以帚扫屋掷之于外，谓之“送穷。” 入夜，置酒相聚，俗多类此，绰有古风。惟疾病不事医药，偏信道童诞妄，迎神、杀牲，虽严饬不能禁也。

方语有六种：曰官语，即《中原正音》州城七坊言之，其始皆中原人，或仕宦、或商贾家于崖，故其语犹存。曰“迈” ，语音与高凉东筦相似，附城五厢及东四里言之。曰客语，与闽音相似，永宁乡保平里及西六里言之，与郡语同。曰番语，所三亚里言之。曰“地黎” 语，黄流及黎伏里言之，与崖黎语相似。俗传其先本黎人，后化为民，语音犹未尽变也。曰：黎语东西岐黎，言之亦互有异同。蜑民世居保平港、大蜑港、望楼里。濒海诸处，男子罕事农桑，惟缉麻为网罟，以渔为生。子孙世守其业，税办鱼课。间有种山园、置产、养牛耕种，妇女兼织纺布被为业。

番俗本占城人。宋、元间，因乱挈家驾舟而来，散泊海岸，谓之“番邨” 、番浦，今编户入所“三亚里” ，皆其种类也。其人多蒲姓，不食豕肉，家不供祖先，共设佛堂，念经礼拜。其言语像貌，与回回相似。今从民俗，附版图。采鱼办课，间置生产。婚嫁不忌同姓，惟忌同族。不与民俗为婚，人亦无与婚者。居处因地逼海滨，时虞飓风，公私室不甚高美，民舍多用茅茨，官署亦沿其陋。近海者常为风涛淹卷，附黎者亦效栖峒巢木。即绅士之家，概不尚华饰，惟取完固而已。

感恩县

民性朴野，寡争讼，士亦农桑，婚嫁多从俗礼。